Himno da Homeros 
VII. — A Dionusos“ 


tradukita da Brian E. Drake 


Pri Dionusos, filio di Semele la glorioza, 

me rimemoros, qua apareskis sur promontorio 
an la plajo dil maro senfrukta, lore semblante 
quale yunulo dum sua vireso burjonifanta: 

lua hararo obskur, luxoza fluis cirkume, 

e sur la shultri forta lu weris robo purpura. 
Balde rapide venis trans maro cintilifanta 
Turseniana pirati en navo ferdekizita— 

fato maligna lin impulsis. E lun vidante, 

luna a l'altra li signalifis, rapide eksaltis, 

e quik sizante, lun exultante tiris ennave; 

nam li supozis ke lu es filio di ula rejo 
deo-nutrita. Lore li probis lun ligar per kruda kordegi, 
ma la ligili lun refuzis tenar, e la kordi 

falis for lua manui e pedi: e lu sideskis 
ridetant per obskur okuli. La guvernanto 

tote komprenis e kriis subite al kamaradi: 

“Dementuli! qua deo esas ta quan vi kaptis 
tante fortega? Nek ica navo povas portar lu. 

Ya, ta es Zeus, od Apollon havanta larko arjenta, 
o Poseidon; nam lu ne aspektas quale mortivi 

ma quale dei qui havas Olumpos kom sua domo. 
Agez, lun quik liberigez adsur obskura marbordo: 
ne lun atakez, por ke lu ne iraceskez, por ke lu 

ne incitez venti malega e forta buraski.” 

Ton dicis lu; ma la chefo reprochis per vorti mokanta: 
“Dementulo, atencez la vento e hisez la velo, 
Hisez omna dil navo. Pri lu, ni viri lun traktos. 
Me pensas ke ad Egiptia o mem a Chiprio lu iras, 
A la Hiperboreani o mem plu fore. Ma tandem 
lu ya parolos e dicos pri kari ed omna richeso 
e la fratuli di su, pro ke fato jetis lu a ni.” 

Ton dicinte, lu igis ke masto e velo dil navo 
esez hisita. Vento plenigis la mezo dil velo, 
ambalatere la kruo igis rigida la velo. 

Quik tamen a li aparis eventi tre marveloza. 
Vino unesme fluis rapide tra l’ nigra navo, 


Dolce ebuliis, ambrozial odoro acensis; 

omna maristi astonesis icon vidante. 

Quik an la kolmo dil velo ibe ed ibe 

vito extensis su, multa grapi pendis del vito; 
nigra hedero su tordis cirkum la masto, florifis, 
plena de flori, abundanta per frukti splendida; 
omna rem-pingli girlandizesis. Icon vidante, 

ili komandis ke l' guvernanto al tero lin duktez; 
lore la deo sur pruo ennave divenis leono 
teroriganta, laute bramegis; meze dil navo, 
signin montrante, lu kreis urso piloza, raptema; 
sur la ferdeko per brovi frunsita feroce regardis 
ica leono; do ili fugis panike al pupo, 

Apud la saj guvernanto havanta anmo prudenta, 
stuporigate; ma la leono subite adsaltis, 

sizis la chefo; icon vidinte, ed evitante 

fato maligna, l'altra maristi kune eksaltis 

aden la maro cintilifanta, ibe divenis 

ili delfini; la guvernanton deo retenis, 

Ilun kompatis e felicigis tote, dicante: 

“Tu kurajeskez, tbon..., en mea anmo gracion trovanta; 
me esas ya Dionusos la laute kriant, quan la matro 
Semele, la filino di Kadmus, parturis per Zeus.” 

Deo, saluto, filio di Semele la ravisanta! 
Ta qua oblivias vu nule juos dolca kantado. 


“Me espelas la nomi Greka segun l'originala stilo. Ta-epoke tala nomi quala 
“DIONYSOS” ed “OLYMPOS” esis espelita kun la upsilon (Y, minuskulo: v), qua 
pronuncesis quale la nuntempa “u” Franca od ŭ Germana, tote ne quale “i” (iota: 1), 
quankam ta vokalo divenis iotatra yarcenti plu tarde. Por ekvokar deo, on mustas juste 
pronuncar la nomo. 


